Două eleve din Vaslui au ajuns la spital, după ce au fost lovite în plin de un autoturism în timp ce se deplasau, cu motocicleta, către instituția de învățământ unde urmau să aibă cursuri.
Totul s-a întâmplat marți dimineața, 12 septembrie, în timp ce elevele mergeau la școală, pe motocicletă, când au fost lovite de o mașină condusă de un bărbat de 38 de ani.
"La data de 12 septembrie 2023, ora 07.54, polițiștii Biroului Rutier, din cadrul Politiei Municipiului Vaslui, au fost sesizați, prin apel la 112, cu privire la faptul că, în municipiul Vaslui, pe strada Dimitrie Bolintineanu, s-a produs un eveniment rutier, în care au fost implicate un autoturism și o motocicletă", au transmis reprezentanții IPJ Vaslui.
Conform primelor cercetări, șoferul autoturismului, în vârstă de 38 de ani, din Vaslui, se deplasa pe strada Vasile Alecsandri spre strada Dimitrie Bolintineanu și ar fi acroșat un motociclu condus de o tânără de 18 ani, care circula regulamentar.
Cele două eleve, ambele în vârstă de 18 ani, au fost transportate la spital și sunt în afara oricărui pericol, scrie Antena3.ro.
Ambii șoferi, atât al autoturismului, cât și al motociclului, au fost testați cu aparatul alcooltest, rezultatele fiind negative.
Autoritățile au deschis un dosar penal pentru vătămare corporală din culpă.